NARIADENIE KOMISIE (ES) č. 1285/2006
z 29. augusta 2006,
ktorým sa začína konanie o prideľovaní vývozných licencií na syry, ktoré sa majú vyvážať do Spojených štátov amerických v roku 2007 v rámci určitých kvót podľa GATT
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami (1), najmä na jeho článok 30,
keďže:
(1)
V oddiele 2 kapitoly III nariadenia Komisie (ES) č. 1282/2006 zo 17. augusta 2006, ktorým sa stanovujú osobitné podrobné pravidlá na uplatňovanie nariadenia Rady (ES) č. 1255/1999 týkajúce sa vývozných licencií a vývozných náhrad v prípade mlieka a mliečnych výrobkov (2), sa stanovuje, že vývozné licencie na syr vyvážaný do Spojených štátov amerických v rámci kvót podľa dohôd uzavretých počas multilaterálnych obchodných rokovaní sa môžu udeliť v súlade s osobitným konaním v ňom ustanoveným.
(2)
Tento postup by sa mal začať uplatňovať na vývoz v priebehu roka 2007 a mali by sa stanoviť súvisiace dodatočné pravidlá.
(3)
V rámci správy dovozu príslušné orgány Spojených štátov amerických rozlišujú medzi dodatočnou kvótou poskytnutou Európskemu spoločenstvu podľa Uruguajského kola a kvótou vyplývajúcou z Tokijského kola. Vývozné licencie by sa mali udeliť s prihliadnutím na oprávnenosť týchto výrobkov na danú kvótu Spojených štátov, ako je uvedené v harmonizovanom zozname taríf Spojených štátov amerických.
(4)
Aby sa umožnil vývoz maximálnych množstiev v rámci kvót vzbudzujúcich mierny záujem, schvália sa žiadosti týkajúce sa vývozu celkových množstiev v rámci kvót.
(5)
Opatrenia ustanovené v tomto nariadení sú v súlade so stanoviskom Riadiaceho výboru pre mlieko a mliečne výrobky,
PRIJALA TOTO NARIADENIE:
Článok 1
Vývozné licencie výrobkov, na ktoré sa vzťahuje položka KN 0406 a ktoré sú uvedené v prílohe I k tomuto nariadeniu a majú sa vyviezť do Spojených štátov amerických v roku 2007 v rámci kvót uvedených v článku 23 nariadenia (ES) č. 1282/2006, sa vydávajú v súlade s oddielom 2 kapitoly III uvedeného nariadenia a v súlade s ustanoveniami tohto nariadenia.
Článok 2
1. Žiadosti o dočasné licencie uvedené v článku 24 nariadenia (ES) č. 1282/2006 (ďalej len „žiadosti“) sa podávajú príslušným orgánom od 1. septembra 2006 najneskôr do 7. septembra 2006.
2. Žiadosti sú prípustné iba v prípade, ak obsahujú všetky informácie uvedené v článku 24 nariadenia (ES) č. 1282/2006 a sú k nim priložené dokumenty uvedené v tomto článku.
V prípade, ak sa pre rovnakú skupinu výrobkov uvedených v stĺpci 2 prílohy I k tomuto nariadeniu množstvo, ktoré je k dispozícii, rozdeľuje medzi kvótu vyplývajúcu z Uruguajského kola a kvótu vyplývajúcu z Tokijského kola, žiadosti o licenciu sa môžu týkať iba jednej z týchto kvót, pričom sa uvedie príslušná kvóta a špecifikuje sa označenie skupiny a kvóty uvedenej v stĺpci 3 tejto prílohy.
Informácie uvedené v článku 24 nariadenia (ES) č. 1282/2006 sa predložia v súlade so vzorom uvedeným v prílohe II k tomuto nariadeniu.
3. Pokiaľ ide o kvóty identifikované ako 22 - Tokio a 22 - Uruguaj v stĺpci 3 prílohy I, žiadosti sa musia týkať najmenej 10 ton a nesmú prekročiť množstvo, ktoré je k dispozícii v rámci príslušnej kvóty, ako je uvedené v stĺpci 4 tejto prílohy.
Pokiaľ ide o iné kvóty identifikované v stĺpci 3 prílohy I, žiadosti sa musia týkať najmenej 10 ton a nie viac ako 40 % množstva, ktoré je k dispozícii v rámci príslušnej kvóty uvedenej v stĺpci 4 tejto prílohy.
4. Žiadosti sú prípustné, iba ak žiadatelia predložia písomné vyhlásenie, že nepodali iné žiadosti v prípade rovnakej skupiny výrobkov a rovnakej kvóty, a zaviažu sa, že tak ani neurobia.
Ak žiadateľ podá viaceré žiadosti v prípade rovnakej skupiny výrobkov a rovnakej kvóty v jednom alebo viacerých členských štátoch, považujú sa všetky jeho žiadosti za neprípustné.
Článok 3
1. Členské štáty oznámia Komisii do piatich pracovných dní od uplynutia lehoty na podanie žiadostí žiadosti podané za každú skupinu výrobkov a v prípade potreby za kvóty uvedené v prílohe I.
Všetky oznámenia vrátane prípadného oznámenia o nulovom počte oznámení sa vykonajú faxom podľa vzorového formulára uvedeného v prílohe III.
2. Oznámenie obsahuje za každú skupinu a v prípade potreby za každú kvótu:
a)
zoznam žiadateľov;
b)
množstvá požadované každým žiadateľom rozdelené podľa kódu výrobku kombinovanej nomenklatúry a podľa kódu harmonizovaného zoznamu taríf Spojených štátov amerických (2006);
c)
potvrdenie, že žiadateľ vyviezol príslušné výrobky do Spojených štátov amerických aspoň v jednom z predchádzajúcich troch rokov;
d)
názov a adresu dovozcu, ktorého určí žiadateľ, a potvrdenie, že tento dovozca je pobočkou žiadateľa.
Článok 4
Komisia podľa článku 25 nariadenia (ES) č. 1282/2006 bezodkladne rozhodne o udelení licencií a túto skutočnosť oznámi členským štátom najneskôr do 31. októbra 2006.
Členské štáty oznámia Komisii do piatich pracovných dní od uverejnenia prideľovacích koeficientov za každú skupinu a v prípade potreby za každú kvótu množstvá vydané podľa žiadateľov v súlade s článkom 25 nariadenia (ES) č. 1282/2006.
Toto oznámenie sa vykoná faxom podľa vzorového formulára uvedeného v prílohe IV k tomuto nariadeniu.
Článok 5
Pred vydaním licencií a najneskôr do 15. decembra 2006 členské štáty overia informácie oznámené podľa článku 3 tohto nariadenia a podľa článku 24 nariadenia (ES) č. 1282/2006.
Ak sa zistí, že niektorý zo subjektov, ktorému sa udelila licencia, poskytol nesprávne informácie, licencia sa mu odoberie a záruka mu prepadne. Členské štáty bezodkladne oznámia túto skutočnosť Komisii.
Článok 6
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a je priamo uplatniteľné vo všetkých členských štátoch.
V Bruseli 29. augusta 2006